Vuurwapens uit polisiepakkamers gesteel: Sakeman vasArgieffoto ter illustrasie Eric Ntabazalila, woordvoerder van die Nasionale Vervolgingsgesag (NVG), het gesê die sakeman sal binnekort in die Bellville-landdroshof verskyn. Hy wou geen verdere besonderhede oor die verdagte bekendmaak totdat hy in die hof verskyn het nie. Maroela Media het vroeër berig Christiaan Prinsloo, ŉ voormalige kolonel in die SAPD, is tot effektief 18 jaar tronkstraf gevonnis nadat hy ŉ pleitooreenkoms met die staat aangegaan het. Ingevolge hierdie ooreenkoms het Prinsloo skuld beken op al 11 aanklagte teen hom, wat onder meer rampokkery, die onwettige besit van vuurwapens en ammunisie, die onwettige verkoop van vuurwapens, die besit van verbode vuurwapens, die uitwissing van of peuter aan vuurwapens se reeksnommers, bedrog en geldwassery insluit. Prinsloo het gedurende 2007 en 2008 duisende vuurwapens wat by die polisie ingehandig is om vernietig te word, uit die polisie se pakkamers gesteel en verkoop. Van hierdie vuurwapens het later op misdaadtonele wat met bendegeweld verband hou, opgeduik en dit is uiteindelik met Prinsloo verbind. Volgens Ntabazalila beweer die staat Prinsloo het die vuurwapens aan die sakeman verkoop. Die sakeman is die derde verdagte in die saak wat in hegtenis geneem word. ŉ Vuurwapenhandelaar, wat ook glo by die misdaad betrokke was, moet nog verhoor word.